משנה שבת ה ניקוד
בַּמֶּה בְּהֵמָה יוֹצְאָה, וּבַמָּה אֵינָהּ יוֹצְאָה? 
יוֹצֵא הַגָּמָל בְּאַפְסָר, 
וְנָאקָה בַּחֲטָם, 
וְלֻבְדְּקִיס בִּפְרֻמְבְּיָא, 
וְסוּס בַּשֵּׁיר. 
וְכָל בַּעֲלֵי הַשֵּׁיר יוֹצְאִים בַּשֵּׁיר וְנִמְשָׁכִים בַּשֵּׁיר; 
וּמַזִּין עֲלֵיהֶן וְטוֹבְלִין בִּמְקוֹמָן:

 חֲמוֹר יוֹצֵא בְּמַרְדַּעַת, 
בִּזְמַן שֶׁהִיא קְשׁוּרָה לוֹ. 
זְכָרִים יוֹצְאִין לְבוּבִין. 
רְחֵלוֹת יוֹצְאוֹת שְׁחוּזוֹת, כְּבוּלוֹת וּכְבוּנוֹת. 
הָעִזִּים יוֹצְאוֹת צְרוּרוֹת. 
רַבִּי יוֹסֵי אוֹסֵר בְּכֻלָּן, חוּץ מִן הָרְחֵלִין הַכְּבוּנוֹת. 
רַבִּי יְהוּדָה אוֹמֵר: 
עִזִּים יוֹצְאוֹת צְרוּרוֹת לְיַבֵּשׁ, 
אֲבָל לֹא לְחָלָב:

 וּבַמָּה אֵינָהּ יוֹצְאָה? 
לֹא יֵצֵא גָּמָל בִּמְטוּטֶלֶת, 
לֹא עָקוּד וְלֹא רָגוּל, 
וְכֵן שְׁאָר כָּל הַבְּהֵמוֹת. 
לֹא יִקְשֹׁר גְּמַלִּים זֶה בָּזֶה וְיִמְשֹׁךְ; 
אֲבָל מַכְנִיס חֲבָלִים לְתוֹךְ יָדוֹ וְיִמְשֹׁךְ, 
וּבִלְבַד שֶׁלֹּא יִכְרֹךְ:

 אֵין חֲמוֹר יוֹצֵא בְּמַרְדַּעַת בִּזְמַן שֶׁאֵינָהּ קְשׁוּרָה לוֹ, 
וְלֹא בְּזוּג, אַף עַל פִּי שֶׁהוּא פָּקוּק, 
וְלֹא בְּסֻלָּם שֶׁבְּצַוָּארוֹ, 
וְלֹא בִּרְצוּעָה שֶׁבְּרַגְלוֹ. 
וְאֵין הַתַּרְנְגוֹלִין יוֹצְאִין בְּחוּטִין וְלֹא בִּרְצוּעוֹת שֶׁבְּרַגְלֵיהֶן. 
וְאֵין הַזְּכָרִים יוֹצְאִין בָּעֲגָלָה שֶׁתַּחַת הָאַלְיָה שֶׁלָּהֶן. 
וְאֵין הָרְחֵלִים יוֹצְאוֹת חֲנוּנוֹת. 
וְאֵין הָעֵגֶל יוֹצֵא בְּגִימוֹן, 
וְלֹא פָּרָה בְּעוֹר הַקֻּפָּד, 
וְלֹא בִּרְצוּעָה שֶׁבֵּין קַרְנֶיהָ. 
פָּרָתוֹ שֶׁל רַבִּי אֶלְעָזָר בֶּן עֲזַרְיָה הָיְתָה יוֹצְאָה בִּרְצוּעָה שֶׁבֵּין קַרְנֶיהָ, 
שֶׁלֹּא בִּרְצוֹן חֲכָמִים:

שבת ה
ה